b"\n_START_ARTICLE_\nLexie Grey\n_START_SECTION_\nTaustaa\n_START_PARAGRAPH_\nLexie on Thatcher Greyn ja t\xc3\xa4m\xc3\xa4n toisen vaimon, Susanin, tyt\xc3\xa4r. H\xc3\xa4nell\xc3\xa4 on pikkusisko Molly Grey Thompson ja isosiskopuoli Meredith Grey, joka on Thatcherin ja t\xc3\xa4m\xc3\xa4n ensimm\xc3\xa4isen vaimon, tri. Ellis Greyn tyt\xc3\xa4r. Lexie valmistui Harvardin l\xc3\xa4\xc3\xa4ketieteellisest\xc3\xa4 ennen p\xc3\xa4\xc3\xa4sy\xc3\xa4\xc3\xa4n Seattle Gracen harjoitteluohjelmaan. H\xc3\xa4n oli lukiossa suosittu oppilas, p\xc3\xa4\xc3\xa4tt\xc3\xa4j\xc3\xa4isten kuningatar ja luokkansa priimus. Tiedet\xc3\xa4\xc3\xa4n my\xc3\xb6s, ett\xc3\xa4 h\xc3\xa4n hypp\xc3\xa4si kolmannen luokan yli ala-asteella, ja ett\xc3\xa4 h\xc3\xa4nell\xc3\xa4 on valokuvamuisti.\n_START_SECTION_\n2. tuotantokausi\n_START_PARAGRAPH_\nLexie mainitaan yhdess\xc3\xa4 2. tuotantokauden jaksossa, jossa h\xc3\xa4nen raskaana oleva siskonsa Molly on tuotu Seattle Gracen sairaalaan leikkaukseen, joka auttaa vauvaa hengitt\xc3\xa4m\xc3\xa4\xc3\xa4n. Kun Meredith puhuu Mollylle, t\xc3\xa4m\xc3\xa4 mainitsee siskonsa opiskelevan l\xc3\xa4\xc3\xa4k\xc3\xa4riksi Harvardissa.\n_START_SECTION_\n3. tuotantokausi\n_START_PARAGRAPH_\nLexie esitell\xc3\xa4\xc3\xa4n kolmannen tuotantokauden jaksossa, jossa h\xc3\xa4n tapaa Derek Shepherdin Joen baarissa. H\xc3\xa4nen \xc3\xa4itins\xc3\xa4 Susan kuolee yll\xc3\xa4tt\xc3\xa4en kun Lexie on juuri aloittamassa Massachusetts General Hospitalin harjoitteluohjelmassa. Lexie tekee ensimm\xc3\xa4isen esiintymisens\xc3\xa4 Seattle Gracessa esitelless\xc3\xa4\xc3\xa4n itsens\xc3\xa4 George O'Malleylle, joka tajuaa Meredithin ja Lexien yhteyden.\n_START_SECTION_\n4. tuotantokausi\n_START_PARAGRAPH_\nLexie muuttaa Seattleen ja aloittaa harjoittelun Seattle Gracessa. H\xc3\xa4nest\xc3\xa4 tulee yksi Cristina Yangin harjoittelijoista. H\xc3\xa4n yritt\xc3\xa4\xc3\xa4 tutustua lukuisia kertoja sisareensa Meredithiin, joka ei kuitenkaan halua olla Lexien kanssa miss\xc3\xa4\xc3\xa4n tekemisiss\xc3\xa4. Meredith n\xc3\xa4kee Lexien el\xc3\xa4m\xc3\xa4n sellaisena kuin h\xc3\xa4nen omansa olisi ollut, jollei h\xc3\xa4nen is\xc3\xa4ns\xc3\xa4 olisi l\xc3\xa4htenyt._NEWLINE_Lexie p\xc3\xa4\xc3\xa4tyy seksisuhteeseen Alex Karevin kanssa ja suuttuu h\xc3\xa4nelle saatuaan tiet\xc3\xa4\xc3\xa4 t\xc3\xa4ll\xc3\xa4 olevan viel\xc3\xa4 tunteita entist\xc3\xa4 tytt\xc3\xb6yst\xc3\xa4v\xc3\xa4\xc3\xa4ns\xc3\xa4 Rebecca Popea kohtaan. Lexien ja er\xc3\xa4\xc3\xa4n potilaan, Nickin, v\xc3\xa4lille syntyy side ja Nick my\xc3\xb6nt\xc3\xa4\xc3\xa4kin pit\xc3\xa4v\xc3\xa4ns\xc3\xa4 Lexiest\xc3\xa4; h\xc3\xa4n kuitenkin kuolee Lexien k\xc3\xa4siin. Sen seurauksena Meredith p\xc3\xa4\xc3\xa4tt\xc3\xa4\xc3\xa4 tutustua Lexieen ja korjata heid\xc3\xa4n suhteensa. Sen j\xc3\xa4lkeen heid\xc3\xa4n suhteensa pysyy hyv\xc3\xa4n\xc3\xa4._NEWLINE_Lexie saa tiet\xc3\xa4\xc3\xa4 Georgen uusivan harjoitteluvuottaan, sill\xc3\xa4 t\xc3\xa4m\xc3\xa4 ei l\xc3\xa4p\xc3\xa4issyt koettaan. Lexie auttaa pit\xc3\xa4m\xc3\xa4\xc3\xa4n sen salassa toisilta harjoittelijoilta, ja Lexien ja Georgen v\xc3\xa4lille syntyy yst\xc3\xa4vyyssuhde. George muuttaa Lexien luo Izzien potkaistua t\xc3\xa4m\xc3\xa4n ulos. Nelj\xc3\xa4nnen kauden lopussa Lexie ja George suutelevat pikaisesti.\n_START_SECTION_\n5. tuotantokausi\n_START_PARAGRAPH_\nGeorge l\xc3\xa4p\xc3\xa4isee uusintakokeensa ja alkaa kohdella Lexiet\xc3\xa4 v\xc3\xa4hemm\xc3\xa4n kunnioittavasti. Lexie on rakastunut Georgeen, mutta t\xc3\xa4m\xc3\xa4 on yksipuolista. Mark Sloan huomaa t\xc3\xa4m\xc3\xa4n ja vannoo, ettei h\xc3\xa4n olisi yht\xc3\xa4 julma, jos Lexie tunnustaisi h\xc3\xa4nelle tunteensa. Mark alkaa k\xc3\xa4ytt\xc3\xa4yty\xc3\xa4 yst\xc3\xa4v\xc3\xa4llisemmin Lexiet\xc3\xa4 kohtaan, jonka takia George luulee heid\xc3\xa4n harrastavan yhdess\xc3\xa4 seksi\xc3\xa4._NEWLINE_Lexie diagnosoi potilaan vaivan, jolla on ollut valtavaa kipua useamman vuoden ajan, ja saa hieman tunnustusta kollegoiltaan. Lexie perustaa muiden harjoittelijoiden kanssa 'opetuskerhon', jossa he oppivat laittamaan toisilleen IV:n, jne. Uusi harjoittelija, Sadie, joka on Meredithin vanha yst\xc3\xa4v\xc3\xa4, tulee Seattle Graceen. Lopulta 'opetsuskerhossa' tapahtuu vahinko, joka melkein vie Sadien hengen._NEWLINE_Lexien ja Markin platoninen suhde muuttuu pian romanssiksi, vaikkei Mark sit\xc3\xa4 heti my\xc3\xb6nn\xc3\xa4kk\xc3\xa4\xc3\xa4n. Kun Mark vihdoin my\xc3\xb6nt\xc3\xa4\xc3\xa4 olevansa rakastunut ja v\xc3\xa4litt\xc3\xa4v\xc3\xa4ns\xc3\xa4 Lexiest\xc3\xa4 oikeasti h\xc3\xa4n p\xc3\xa4\xc3\xa4tt\xc3\xa4\xc3\xa4 kertoa asiasta ensin Derekille. Sen seurauksen Mark ja Derek joutuvat hirve\xc3\xa4\xc3\xa4n tappeluun._NEWLINE_Seuraavassa jaksossa Lexie yritt\xc3\xa4\xc3\xa4 saada Markin juttelemaan Derekille, mutta t\xc3\xa4m\xc3\xa4 ei suostu. My\xc3\xb6hemmin Lexie sanoo Markille tiet\xc3\xa4v\xc3\xa4ns\xc3\xa4 kaikkien olevan heit\xc3\xa4 vastaan, ja ett\xc3\xa4 heid\xc3\xa4n mahdollisuus pysy\xc3\xa4 parina on hyvin pieni, mutta h\xc3\xa4n haluaa kuitenkin yritt\xc3\xa4\xc3\xa4._NEWLINE_Kauden lopussa Mark on ostamassa asuntoa ja pyyt\xc3\xa4\xc3\xa4 Lexiet\xc3\xa4 muuttamaan kanssaan yhteen, mutta Lexien mielest\xc3\xa4 sen aika ei ole viel\xc3\xa4, joten Mark p\xc3\xa4\xc3\xa4tt\xc3\xa4\xc3\xa4 ostaa uuden asunnon vain itselleen._NEWLINE_Kauden viimeisess\xc3\xa4 jaksossa George joutuu auto-onnettomuuteen, ja h\xc3\xa4net tuodaan sairaalaan vaikeasti loukkaantuneena. L\xc3\xa4\xc3\xa4k\xc3\xa4rit yritt\xc3\xa4v\xc3\xa4t elvytt\xc3\xa4\xc3\xa4 h\xc3\xa4nt\xc3\xa4.\n_START_SECTION_\n6. tuotantokausi\n_START_PARAGRAPH_\nYritykset elvytt\xc3\xa4\xc3\xa4 George ep\xc3\xa4onnistuvat, ja h\xc3\xa4n kuolee. Georgen kuolema on traaginen ja vaikea Lexielle ja muille h\xc3\xa4nen yst\xc3\xa4villeen._NEWLINE_Mark ostaa asunnon Callie Torresin naapurista, mik\xc3\xa4 \xc3\xa4rsytt\xc3\xa4\xc3\xa4 Lexiet\xc3\xa4. Markin ja Callien l\xc3\xa4heiset v\xc3\xa4lit h\xc3\xa4iritsev\xc3\xa4t h\xc3\xa4nt\xc3\xa4, kunnes Callie onnistuu vakuuttamaan Lexien siit\xc3\xa4, ett\xc3\xa4 h\xc3\xa4n ja Mark ovat vain yst\xc3\xa4vi\xc3\xa4. T\xc3\xa4m\xc3\xa4n j\xc3\xa4lkeen Lexie suostuu viimein muuttamaan yhteen Markin kanssa._NEWLINE_Markin ja Lexien suhteeseen tulee pian uusia ongelmia, kun k\xc3\xa4y ilmi, ett\xc3\xa4 Markilla on 18-vuotias tyt\xc3\xa4r, jota h\xc3\xa4n ei ole tavannut koskaan aiemmin. Markin tyt\xc3\xa4r Sloan tulee sairaalaan tapaamaan Markia. Mark ei tied\xc3\xa4 miten suhtautua tytt\xc3\xa4reen, mutta h\xc3\xa4n suostuu majoittamaan t\xc3\xa4m\xc3\xa4n asunnossaan. Lexie suostuu vastentahtoisesti Sloanin l\xc3\xa4sn\xc3\xa4oloon. My\xc3\xb6hemmin k\xc3\xa4y ilmi, ett\xc3\xa4 Sloan on raskaana, ja h\xc3\xa4n on etsinyt tukea Markilta koska h\xc3\xa4nen \xc3\xa4itins\xc3\xa4 on heitt\xc3\xa4nyt h\xc3\xa4net ulos._NEWLINE_Lexien ja Meredithin is\xc3\xa4 Thatcher joutuu sairaalaan alkoholismista johtuvan maksasairauden takia, ja tarvitsee maksansiirron. Lexie suostuu luovuttamaan osan omaa maksaansa, mutta k\xc3\xa4y ilmi, ettei h\xc3\xa4n sovi luovuttajaksi. Lexie taivuttelee Meredithin luovuttajaksi, koska muita sopivia ehdokkaita ei ole. Leikkaus onnistuu ja Thatcher paranee._NEWLINE_Markin ja Sloanin v\xc3\xa4lit l\xc3\xa4hentyv\xc3\xa4t ja Mark tarjoaa Sloanille ja h\xc3\xa4nen lapselleen pysyv\xc3\xa4\xc3\xa4 asuinpaikkaa luonaan. Lexie ei kuitenkaan suostu t\xc3\xa4h\xc3\xa4n. Mark ei suostu muuttamaan mielt\xc3\xa4\xc3\xa4n, ja Markin ja Lexien suhde p\xc3\xa4\xc3\xa4ttyy. Erosta ahdistuneena Lexie p\xc3\xa4\xc3\xa4tyy yhden y\xc3\xb6n suhteeseen Alex Karevin kanssa._NEWLINE_Lexie p\xc3\xa4\xc3\xa4tt\xc3\xa4\xc3\xa4 my\xc3\xb6hemmin jatkaa suhdetta Alexin kanssa, ja suhteesta tulee vakavampi. Sloan muuttaa pois Markin luota ja p\xc3\xa4\xc3\xa4tt\xc3\xa4\xc3\xa4 antaa lapsensa adoptioon. Mark haluaa palata yhteen Lexien kanssa, ja sanoo t\xc3\xa4lle, ett\xc3\xa4 voisi ruveta t\xc3\xa4m\xc3\xa4n aviomieheksi. Lexie ei vastaa t\xc3\xa4h\xc3\xa4n mit\xc3\xa4\xc3\xa4n._NEWLINE_Kauden viimeisess\xc3\xa4 jaksossa Seattle Gracen sairaalaan saapuu Lexien, Derekin ja Webberin edesmenneen potilaan leski Gary Clark. Clark syytt\xc3\xa4\xc3\xa4 heit\xc3\xa4 vaimonsa kuolemasta ja p\xc3\xa4\xc3\xa4tyy ampumaan useita ihmisi\xc3\xa4, mm. Alexia. Lexie itse onnistuu pakenemaan, ja Lexie ja Mark yritt\xc3\xa4v\xc3\xa4t pelastaa Alexin hengen. Lexie sanoo rakastavansa Alexia. Houraileva Alex luulee Lexiet\xc3\xa4 ex-vaimokseen Izzieksi, ja pyyt\xc3\xa4\xc3\xa4 t\xc3\xa4t\xc3\xa4 olemaan l\xc3\xa4htem\xc3\xa4tt\xc3\xa4. Lexie alkaa itkien esitt\xc3\xa4\xc3\xa4 Izziet\xc3\xa4. Alex vied\xc3\xa4\xc3\xa4n lopulta toiseen sairaalaan ja selvi\xc3\xa4\xc3\xa4 hengiss\xc3\xa4.\n_START_SECTION_\n7. tuotantokausi\n_START_PARAGRAPH_\nLexie on traumatisoitunut ampumav\xc3\xa4likohtauksen j\xc3\xa4lkeen ja saa hermoromahduksen t\xc3\xb6iss\xc3\xa4. Mark pakottaa h\xc3\xa4net psykiatriseen hoitoon. Alex j\xc3\xa4tt\xc3\xa4\xc3\xa4 Lexien, koska ei halua olla tekemisiss\xc3\xa4 psyykkisesti sairaiden naisten kanssa aiempien kokemusten takia. Lexie p\xc3\xa4\xc3\xa4see kotiin muutaman p\xc3\xa4iv\xc3\xa4n p\xc3\xa4\xc3\xa4st\xc3\xa4 ja saa luvan palata t\xc3\xb6ihin._NEWLINE_Lexie tulee mustasukkaiseksi, kun Meredith alkaa viett\xc3\xa4\xc3\xa4 enemm\xc3\xa4n aikaa April Kepnerin kanssa. Meredith vakuuttaa h\xc3\xa4net siit\xc3\xa4, ett\xc3\xa4 Lexiekin on t\xc3\xa4rke\xc3\xa4. Markin ja Lexien v\xc3\xa4lit ovat kire\xc3\xa4t, mutta muuttuvat v\xc3\xa4hitellen yst\xc3\xa4v\xc3\xa4llisemp\xc3\xa4\xc3\xa4n suuntaan. Samaan aikaan Jackson Avery ihastuu Lexieen._NEWLINE_Lexielle tulee riitaa sairaanhoitaja Elin kanssa potilaan hoidosta. Mark lupaa auttaa Lexiet\xc3\xa4, jos Lexie l\xc3\xa4htee h\xc3\xa4nen kanssaan drinkille. Mark tarjoaa Elille lippuja korisotteluun, jos t\xc3\xa4m\xc3\xa4 on mukana juonessa. Eli voittaa riidan ja k\xc3\xa4y ilmi, ett\xc3\xa4 h\xc3\xa4n oli oikeassa potilaan suhteen. Lexie l\xc3\xa4htee drinkille, mutta pyyt\xc3\xa4\xc3\xa4 ensin Jacksonia hakemaan h\xc3\xa4net kesken pois keksityn h\xc3\xa4t\xc3\xa4tapauksen nojalla. Baarissa Mark ja Lexie tekev\xc3\xa4t sovinnon ja Lexie l\xc3\xa4hett\xc3\xa4\xc3\xa4 Jacksonin pois. Lexie ja Mark palaavat yhteen, mutta eroavat pian uudelleen, kun Lexie saa tiet\xc3\xa4\xc3\xa4, ett\xc3\xa4 Callie on raskaana Markille yhden illan jutun seurauksena._NEWLINE_Meredithin ja Lexien is\xc3\xa4 tulee sairaalaan mukanaan uusi tytt\xc3\xb6yst\xc3\xa4v\xc3\xa4. Lexie ei hyv\xc3\xa4ksy suhdetta, koska nainen on h\xc3\xa4nen ik\xc3\xa4isens\xc3\xa4. Meredith pyyt\xc3\xa4\xc3\xa4 h\xc3\xa4nt\xc3\xa4 olemaan suvaitsevaisempi. Mark lahjoo Jacksonin ottamaan selv\xc3\xa4\xc3\xa4, mik\xc3\xa4 Lexiet\xc3\xa4 vaivaa. Jackson suostuu, muttei paljasta Lexien asioita Markille. Lexie on is\xc3\xa4ns\xc3\xa4 ja Markin takia alamaissa kunnes Jackson vakuuttaa h\xc3\xa4nelle, ett\xc3\xa4 ihmisell\xc3\xa4 on useampi kuin yksi sielunkumppani. Jackson tunnustaa tunteensa Lexielle, ja pari alkaa seurustella. Heid\xc3\xa4n tiivis yhdess\xc3\xa4olonsa h\xc3\xa4iritsee k\xc3\xa4mppiksen\xc3\xa4 asuvaa Aprilia._NEWLINE_Raskaana oleva Callie joutuu auto-onnettomuuteen ja on v\xc3\xa4h\xc3\xa4ll\xc3\xa4 kuolla. Lexie lohduttaa Markia, kunnes selvi\xc3\xa4\xc3\xa4, ett\xc3\xa4 Callie selviytyy. Jackson sanoo Lexielle, ettei aio odottaa t\xc3\xa4t\xc3\xa4, jos Lexiell\xc3\xa4 on yh\xc3\xa4 tunteita Markia kohtaan. Lexie sanoo l\xc3\xa4htev\xc3\xa4ns\xc3\xa4 kotiin Jacksonin kanssa. Kauden p\xc3\xa4\xc3\xa4t\xc3\xb6sjaksossa Mark sanoo Jacksonille luovuttavansa Lexien t\xc3\xa4lle. Lexie kertoo Markille rakastavansa yh\xc3\xa4 t\xc3\xa4t\xc3\xa4, mutta k\xc3\xa4skee Markia pysym\xc3\xa4\xc3\xa4n et\xc3\xa4\xc3\xa4ll\xc3\xa4, koska h\xc3\xa4n haluaa olla onnellinen. Lexie sanoo Jacksonin tekev\xc3\xa4n h\xc3\xa4net onnelliseksi ja palaa t\xc3\xa4m\xc3\xa4n luo.\n_START_SECTION_\n8. tuotantokausi\n_START_PARAGRAPH_\nLexie seurustelee edelleen Jacksonin kanssa, mutta suhde hajoaa, kun Jackson tajuaa Lexien rakastavan edelleen Markia. Lexie kertoo tunteistaan Markille, mutta mies ei ehdi vastata mit\xc3\xa4\xc3\xa4n, sill\xc3\xa4 Julia saapuu paikalle._NEWLINE_Kauden lopussa Lexie matkustaa Markin, Arizonan, Derekin, Meredithin ja Cristinan kanssa Boiseen avustamaan paikallista sairaalaa leikkauksessa. Lentokone, jolla he matkustavat, putoaa mets\xc3\xa4\xc3\xa4n, ja Lexie j\xc3\xa4\xc3\xa4 jumiin siit\xc3\xa4 irronneen siiven alle. Cristina ja Mark yritt\xc3\xa4v\xc3\xa4t siirt\xc3\xa4\xc3\xa4 siipe\xc3\xa4 h\xc3\xa4nen p\xc3\xa4\xc3\xa4lt\xc3\xa4\xc3\xa4n, mutta Cristina ja Lexie ymm\xc3\xa4rt\xc3\xa4v\xc3\xa4t, ettei h\xc3\xa4nt\xc3\xa4 voida en\xc3\xa4\xc3\xa4 pelastaa. Mark kielt\xc3\xa4ytyy luovuttamasta._NEWLINE_Viimein Mark ymm\xc3\xa4rt\xc3\xa4\xc3\xa4 Lexien olevan kuolemaisillaan ja ottaa h\xc3\xa4nt\xc3\xa4 k\xc3\xa4dest\xc3\xa4 kiinni kertoen, ett\xc3\xa4 rakastaa h\xc3\xa4nt\xc3\xa4 - ett\xc3\xa4 on aina rakastanut ja tulee aina rakastamaan. Mark kertoo h\xc3\xa4nelle el\xc3\xa4m\xc3\xa4st\xc3\xa4, joka heid\xc3\xa4n kahden oli tarkoitus viett\xc3\xa4\xc3\xa4 yhdess\xc3\xa4, ja Lexie kuolee hymy kasvoillaan juuri, kun Meredith ja Cristina saapuvat heid\xc3\xa4n luokseen."